http://www.thaigov.go.th

วันนี้ (6 มิถุนายน 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ และพันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างกฎกระทรวงแบ่งส่วนราชการสำนักงานปลัดกระทรวง กระทรวงคมนาคม พ.ศ. ....

2. เรื่อง ร่างพระราชกำหนดการประมง (ฉบับที่ ...) พ.ศ. ....

|  |
| --- |
| **เศรษฐกิจ- สังคม** |

3. เรื่อง ขออนุมัติจัดทำโครงการอาคารเช่าสำหรับผู้มีรายได้น้อย ปี 2559 ระยะที่ 1

                   4. เรื่อง ร่างยุทธศาสตร์ส่งเสริมและปกป้องคุ้มครองเด็กและเยาวชนในการใช้สื่อ ออนไลน์ พ.ศ. 2560 – 2564

5. เรื่อง ขอความเห็นชอบแผนแม่บทการจัดรูปที่ดิน พ.ศ. 2560 – 2579

6. เรื่อง แผนพัฒนากำลังคนรายจังหวัด พ.ศ. 2560 – 2564

          7. เรื่อง แผนยุทธศาสตร์อนามัยสิ่งแวดล้อมแห่งชาติ ฉบับที่ 3 พ.ศ. 2560 - 2564

          8.  เรื่อง ขอสนับสนุนงบกลางเพื่อดำเนินงานโครงการโคบาลบูรพา

9. เรื่อง การจัดซื้อยาที่ผลิตในประเทศ

10. เรื่อง ขออนุมัติให้ดำเนินโครงการทางพิเศษสายพระราม 3 –ดาวคะนอง –

วงแหวนรอบนอกกรุงเทพมหานครด้านตะวันตก ของการทางพิเศษ

แห่งประเทศไทย

|  |
| --- |
| **ต่างประเทศ** |

11. เรื่อง การจัดทำและลงนามร่างบันทึกความเข้าใจว่าด้วยความร่วมมือด้านกีฬา ระหว่างไทยกับภูฏาน

|  |
| --- |
| **แต่งตั้ง** |

12. เรื่อง การแต่งตั้งโฆษกและรองโฆษกกระทรวงเกษตรและสหกรณ์

13. เรื่อง การเปิดสถานกงสุลกิตติมศักดิ์และแต่งตั้งกงสุลกิตติมศักดิ์สาธารณรัฐฟินแลนด์ ณ เมืองพัทยา จังหวัดชลบุรี (กระทรวงการต่างประเทศ)

14. เรื่อง การแต่งตั้งกรรมการผู้ทรงคุณวุฒิคณะกรรมการส่งเสริมกิจการฮัจย์

แห่งประเทศไทย

15. เรื่อง การแต่งตั้งกรรมการผู้ทรงคุณวุฒิในคณะกรรมการคดีพิเศษ แทนตำแหน่งที่ว่าง

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างกฎกระทรวงแบ่งส่วนราชการสำนักงานปลัดกระทรวง กระทรวงคมนาคม พ.ศ. ....**

คณะรัฐมนตรีมีมติรับทราบร่างกฎกระทรวงแบ่งส่วนราชการสำนักงานปลัดกระทรวง กระทรวงคมนาคม พ.ศ. .... ที่สำนักงานคณะกรรมการกฤษฎีกาตรวจพิจารณาแล้ว และให้สำนักเลขาธิการคณะรัฐมนตรีส่งร่างกฎกระทรวงดังกล่าวให้รัฐมนตรีว่าการกระทรวงคมนาคมพิจารณาลงนาม และประกาศในราชกิจจานุเบกษาต่อไป

**สาระสำคัญของร่างกฎกระทรวง**

ปรับปรุงกฎกระทรวงแบ่งส่วนราชการสำนักงานปลัดกระทรวง กระทรวงคมนาคม พ.ศ. 2552 ซึ่งแก้ไขเพิ่มเติมโดยกฎกระทรวงแบ่งส่วนราชการสำนักงานปลัดกระทรวง กระทรวงคมนาคม (ฉบับที่ 2) พ.ศ. 2556 ดังนี้

|  |  |
| --- | --- |
| **การแบ่งส่วนราชการเดิม** | **การแบ่งส่วนราชการที่ขอปรับปรุง** |
| ราชการบริหารส่วนกลาง  (1) กองกลาง  (2) กองการเจ้าหน้าที่  (3) กองคลัง  (4) กองสารนิเทศ  (5) สำนักความร่วมมือระหว่างประเทศ  (6) สำนักตรวจราชการ  (7) สำนักนโยบายและยุทธศาสตร์  (8) สำนักกฎหมาย  (9) สำนักอุทธรณ์เงินค่าทดแทน  (10) ศูนย์เทคโนโลยีสารสนเทศและการสื่อสาร  (11) กลุ่มพัฒนาระบบบริหาร  (12) กลุ่มตรวจสอบภายใน  (13) ศูนย์ปฏิบัติการต่อต้านการทุจริต | ราชการบริหารส่วนกลาง  (1) กองกลาง  (2) กองกฎหมาย  (3) กองการต่างประเทศ  (4) กองตรวจราชการ  (5) กองบริหารการคลัง  (6) กองบริหารทรัพยากรบุคคล  (7) กองเผยแพร่และประชาสัมพันธ์  (8) กองยุทธศาสตร์และแผนงาน  (9) กองอุทธรณ์เงินค่าทดแทน  (10) ศูนย์เทคโนโลยีสารสนเทศและการสื่อสาร  (11) **สำนักงานคณะกรรมการค้นหาและช่วยเหลืออากาศยานและเรือที่ประสบภัย**  (12) **สำนักงานคณะกรรมการสอบสวนอุบัติเหตุและอุบัติการณ์ของอากาศยาน**  (13) กลุ่มตรวจสอบภายใน  (14) กลุ่มพัฒนาระบบบริหาร  (15) ศูนย์ปฏิบัติการต่อต้านการทุจริต |

**2. เรื่อง ร่างพระราชกำหนดการประมง (ฉบับที่ ...) พ.ศ. ....**

คณะรัฐมนตรีมีมติอนุมัติหลักการร่างพระราชกำหนดการประมง (ฉบับที่ ...) พ.ศ. .... ตามที่กระทรวงเกษตรและสหกรณ์ (กษ.) เสนอ

**สาระสำคัญของร่างพระราชกำหนดการประมง**มีดังนี้

                   1. ปรับปรุงบทนิยามคำว่า “ประมงพาณิชย์” “เรือประมง” และ “เรือไร้สัญชาติ” และเพิ่มบทนิยามคำว่า “เรือขนถ่ายสัตว์น้ำ” และ “โรงงาน”

                   2. ปรับปรุงหลักเกณฑ์ในการทำประมงพื้นบ้านและประมงพาณิชย์

                   3. ปรับปรุงหลักเกณฑ์ในการสั่งหยุดประกอบกิจการหรือปิดโรงงานที่ประกอบกิจการเกี่ยวกับสัตว์น้ำและเพิ่มหลักเกณฑ์ในการคุ้มครองการทำงานของคนประจำเรือ

                   4. ปรับปรุงหลักเกณฑ์ในการกำหนดมาตรการอนุรักษ์และบริหารจัดการ

                   5. ปรับปรุงหลักเกณฑ์ในการควบคุมและเฝ้าระวังการทำประมง และการขนถ่ายสัตว์น้ำ

                   6. ปรับปรุงหลักเกณฑ์ในการนำเข้าสัตว์น้ำและการเข้าเทียบท่าของเรือประมงที่มิใช่เรือประมงไทย

                   7. ปรับปรุงหลักเกณฑ์ในการแจ้งบัญชีรายชื่อเรือประมงที่ใช้ทำการประมงโดยไม่ชอบด้วยกฎหมาย และการดำเนินการเกี่ยวกับเรือประมง และสัตว์น้ำหรือผลิตภัณฑ์สัตว์น้ำที่มีไว้หรือได้มาจากการทำการประมงโดยไม่ชอบด้วยกฎหมาย

                   8. กำหนดให้มีคณะกรรมการมาตรการทางปกครองและปรับปรุงหลักเกณฑ์ในการกำหนดมาตรการทางปกครองให้เหมาะสมยิ่งขึ้น

                   9. กำหนดหลักเกณฑ์ในการคุ้มครองการปฏิบัติงานของเจ้าหน้าที่

                   10. กำหนดมาตรการในการรื้อถอนเครื่องมือทำการประมง สิ่งปลูกสร้าง หรือสิ่งใด ๆ ในที่จับสัตว์น้ำโดยไม่ได้รับอนุญาต

                   11. กำหนดบทลงโทษในการฝ่าฝืนหรือไม่ปฏิบัติตามคำสั่งของพนักงานเจ้าหน้าที่หรืออธิบดี และปรับปรุงบทกำหนดโทษในกรณีผู้สนับสนุนหรือได้รับผลตอบแทนจากการกระทำความผิดเป็นคนประจำเรือ

                   12. แก้ไขเพิ่มเติมอัตราค่าธรรมเนียมท้ายพระราชกำหนด

|  |
| --- |
| **เศรษฐกิจ- สังคม** |

**3. เรื่อง ขออนุมัติจัดทำโครงการอาคารเช่าสำหรับผู้มีรายได้น้อย ปี 2559 ระยะที่ 1**

                   คณะรัฐมนตรีมีมติอนุมัติและเห็นชอบตามที่กระทรวงการพัฒนาสังคมและความมั่นคงของมนุษย์ (พม.) เสนอ ดังนี้

                   1. อนุมัติในหลักการการจัดทำโครงการอาคารเช่าสำหรับผู้มีรายได้น้อย ปี 2559 ระยะที่ 1 จำนวน 14 โครงการ รวม 4,388 หน่วย วงเงินลงทุนรวม 2,057.386 ล้านบาท ตามมติคณะกรรมการพัฒนาการเศรษฐกิจและสังคมแห่งชาติ ทั้งนี้ ให้การเคหะแห่งชาติเริ่มดำเนินโครงการดังกล่าวได้เมื่อรายงานการวิเคราะห์ผลกระทบสิ่งแวดล้อมได้รับความเห็นชอบจากคณะกรรมการสิ่งแวดล้อมแห่งชาติแล้ว

                   2. เห็นชอบกรอบวงเงินอุดหนุนจากรัฐบาลโครงการอาคารเช่าสำหรับผู้มีรายได้น้อย ปี 2559 ระยะที่ 1 จำนวน 2,057.386 ล้านบาท โดยรายละเอียดเกี่ยวกับการจัดสรรเงินอุดหนุนดังกล่าว ให้เป็นไปตามความเห็นของสำนักงบประมาณ

                                สำหรับการกำหนดหลักเกณฑ์และคุณสมบัติของผู้เช่า ให้การเคหะแห่งชาตินำฐานข้อมูลผู้มีรายได้น้อยตามโครงการลงทะเบียนเพื่อสวัสดิการแห่งรัฐของกระทรวงการคลังที่เป็นปัจจุบันมาพิจารณาประกอบการดำเนินการ โดยให้ความสำคัญกับผู้มีรายได้น้อยตามโครงการดังกล่าวเป็นลำดับแรก และในการดำเนินโครงการ ให้การเคหะแห่งชาติคำนึงถึงความต้องการที่อยู่อาศัยของกลุ่มเป้าหมายอย่างแท้จริงและเหมาะสม เช่น สภาพ ขนาด และรูปแบบที่อยู่อาศัย สภาพแวดล้อม และเส้นทางการคมนาคม รวมทั้งความคุ้มค่าในการดำเนินการและการพัฒนาที่อยู่อาศัยที่ได้มาตรฐาน โดยให้การเคหะแห่งชาติกำหนดหลักเกณฑ์การเช่า การบริหารโครงการ และการทำสัญญาเช่าให้รอบคอบเพื่อให้ผู้มีรายได้น้อย ได้มีที่อยู่อาศัยเป็นของตนเองได้อย่างแท้จริงและป้องกันการขยายสิทธิ์ต่อหรือการเก็งกำไรของผู้ที่ต้องการแสวงประโยชน์ รวมทั้งให้ พม. กำกับดูแลให้การเคหะแห่งชาติดำเนินโครงการอาคารเช่าสำหรับผู้มีรายได้น้อย ปี 2559 ระยะที่ 1 ให้เป็นไปตามแผนและกรอบระยะเวลาที่กำหนด โดยให้การเคหะแห่งชาติจัดลำดับความสำคัญและดำเนินโครงการในส่วนที่มีความพร้อมก่อน และให้มีการติดตามและประเมินผลการดำเนินงานด้วย

**สาระสำคัญของเรื่อง**

                   พม. รายงานว่า

                   1. โครงการอาคารเช่าสำหรับผู้มีรายได้น้อย ปี 2559 ระยะที่ 1 อยู่ภายใต้แผนยุทธศาสตร์การพัฒนาที่อยู่อาศัย 10 ปี (พ.ศ. 2559-2568) และแผนการลงทุนโครงการพัฒนาที่อยู่อาศัยของ กคช.ปี 2558-2560

มีวัตถุประสงค์เพื่อแก้ไขปัญหาความเดือดร้อนด้านที่อยู่อาศัยให้แก่ประชาชนผู้มีรายได้น้อยทั่วไปที่ยังไม่สามารถซื้อที่อยู่อาศัยเป็นของตนเองและไม่สามารถเข้าถึงที่อยู่อาศัยประเภทเช่าที่ได้มาตรฐานในตลาดได้ โดยมีกลุ่มเป้าหมาย คือ ครัวเรือนผู้มีรายได้น้อยที่มีขนาดครัวเรือนเฉลี่ยประมาณ 3-4 คน ส่วนใหญ่เป็นผู้ทำงานรับจ้างทั่วไป พนังงานบริษัท ผู้ค้าหาบเร่/แผงลอย และมีระดับการศึกษาต่ำกว่าปริญญาตรี จำนวน 4,388 หน่วย คิดเป็นจำนวนประชาชนผู้มีรายได้น้อยหรือกลุ่มแรงงาน ประมาณ 15,000 คน

**รูปแบบอาคารในโครงการ** เป็นอาคารสูง 3 – 5 ชั้น เป็นห้อง 1 ห้องนอน ขนาดประมาณ 28 ตารางเมตร ทั้งนี้ ห้องพักอาศัยร้อยละ 10 ของอาคาร (ชั้นล่าง) จะจัดสรรให้เป็นห้องพักอาศัยเพื่อรองรับการอยู่อาศัยของครัวเรือนที่มีผู้สูงอายุและผู้พิการ โดยออกแบบตามแนวทาง Universal Design

**ระยะเวลาดำเนินการ กคช.** วางแผนที่จะเริ่มดำเนินการก่อสร้างปี 2560 และคาดว่าจะแล้วเสร็จในปี 2561 จำนวน 2,771 หน่วย และในปี 2562 จำนวน 1,617 หน่วย

**4. เรื่อง ร่างยุทธศาสตร์ส่งเสริมและปกป้องคุ้มครองเด็กและเยาวชนในการใช้สื่อออนไลน์ พ.ศ. 2560–2564**

                   คณะรัฐมนตรีมีมติเห็นชอบตามที่กระทรวงการพัฒนาสังคมและความมั่นคงของมนุษย์ (พม.)

เสนอ ดังนี้

                   1. เห็นชอบร่างยุทธศาสตร์ส่งเสริมและปกป้องคุ้มครองเด็กและเยาวชนในการใช้สื่อออนไลน์ พ.ศ. 2560 – 2564

2. เห็นชอบให้ พม. จัดตั้งศูนย์ประสานงานขับเคลื่อนการส่งเสริมและปกป้องคุ้มครองเด็กและเยาวชนในการใช้สื่อออนไลน์ เพื่อเป็นหน่วยงานหลักในการปฏิบัติการกรณีเร่งด่วนที่เกี่ยวข้องกับการปกป้องคุ้มครองเด็กและเยาวชนในการใช้สื่อออนไลน์ ร่วมกับหน่วยงาน องค์กร และภาคีเครือข่ายที่เกี่ยวข้อง

**ร่างยุทธศาสตร์ส่งเสริมและปกป้องคุ้มครองเด็กและเยาวชนในการใช้สื่อออนไลน์ พ.ศ. 2560– 2564**มีวัตถุประสงค์เพื่อเสริมสร้างกลไกเพื่อส่งเสริมให้เกิดการทำงานเชิงบูรณาการ ที่มีการเชื่อมประสานและมีทิศทางร่วมกันในการขับเคลื่อนการดำเนินงานส่งเสริมและปกป้องคุ้มครองเด็กและเยาวชนในการใช้สื่อออนไลน์ รวมทั้งผลักดันให้มีการศึกษา จัดทำ และเสนอแนวทางการปรับปรุง กฎหมาย นโยบาย มาตรการ และกลไกในเชิงระบบเพื่อปกป้องคุ้มครองเด็กและเยาวชนในการใช้สื่อออนไลน์ พัฒนาสื่อปลอดภัยและสร้างสรรค์สำหรับเด็กและเยาวชนโดยเน้นกระบวนการมีส่วนร่วม และเยียวยาเด็กและเยาวชนที่ได้รับผลกระทบหรือได้รับอันตรายจากการใช้สื่อออนไลน์ ตลอดจนส่งเสริมการวิจัย พัฒนา และการนำองค์ความรู้ นวัตกรรม และฐานข้อมูล เกี่ยวกับสื่อปลอดภัยและสร้างสรรค์ และการใช้สื่อออนไลน์ของเด็กและเยาวชนไปใช้ประโยชน์อย่างยั่งยืน พัฒนากลไกและเครือข่ายเพื่อการพัฒนาเด็กและเยาวชนให้มีความตระหนักรู้ เข้าใจ และสามารถใช้สื่อออนไลน์ได้อย่างมีประสิทธิภาพและปลอดภัย และสร้างความตระหนักรู้ต่อสาธารณะเรื่องการรู้เท่าทันสื่อและการปกป้องคุ้มครองเด็กและเยาวชนจากการใช้สื่อออนไลน์ให้กับบุคคลแวดล้อมเด็ก เยาวชน ผู้ใช้สื่อ ผู้ผลิตสื่อ และผู้กำกับดูแลสื่อ/องค์กรสื่อ

**ยุทธศาสตร์** ประกอบด้วย 5 ยุทธศาสตร์ ดังนี้ **ยุทธศาสตร์ที่ 1** การพัฒนากลไกและเครือข่ายที่เป็นเอกภาพและมีประสิทธิภาพ **ยุทธศาสตร์ที่ 2** การจัดระบบปกป้องคุ้มครองและเยียวยาเด็กและเยาวชน **ยุทธศาสตร์**

**ที่ 3** การสร้างองค์ความรู้และการวิจัย **ยุทธศาสตร์ที่ 4** การเสริมสร้างศักยภาพเด็กเยาวชน และบุคคลแวดล้อม และ**ยุทธศาสตร์ที่ 5** การสร้างความตระหนักสาธารณะ

                   การขับเคลื่อนยุทธศาสตร์ส่งเสริมและปกป้องคุ้มครองเด็กและเยาวชนในการใช้สื่อออนไลน์ พ.ศ. 2560–2564 ในระดับประเทศ จะมีคณะอนุกรรมการส่งเสริมการปกป้องคุ้มครองเด็กและเยาวชนในการใช้สื่อออนไลน์ ซึ่งเป็นคณะอนุกรรมการภายใต้คณะกรรมการส่งเสริมพัฒนาเด็กและเยาวชนแห่งชาติ เพื่อทำหน้าที่เสนอนโยบาย แนวทางปรับปรุงกฎหมาย ระเบียบ และข้อบังคับเกี่ยวกับการส่งเสริมและปกป้องคุ้มครองเด็กและเยาวชนในการใช้สื่อออนไลน์ รวมทั้งกำหนดแนวทางการประเมินผล และรายงานต่อคณะกรรมการส่งเสริมการพัฒนาเด็กและเยาวชนแห่งชาติเป็นระยะ จึงเห็นควรให้มีศูนย์ประสานงานขับเคลื่อนการส่งเสริมและปกป้องคุ้มครองเด็กเยาวชนในการใช้สื่อออนไลน์ ซึ่งแต่งตั้งโดยคณะรัฐมนตรีทำหน้าที่เป็นศูนย์กลางในการจัดทำนโยบาย เป้าหมาย และกำกับติดตามดำเนินงานในระดับชาติเพื่อให้การขับเคลื่อนยุทธศาสตร์ฯ และการดำเนินงานการส่งเสริมและปกป้องคุ้มครองเด็กและเยาวชนในการใช้สื่อออนไลน์ของประเทศให้บรรลุตามเป้าหมาย

**5. เรื่อง ขอความเห็นชอบแผนแม่บทการจัดรูปที่ดิน พ.ศ. 2560–2579**

                   คณะรัฐมนตรีมีมติเห็นชอบแผนแม่บทการจัดรูปที่ดิน พ.ศ. 2560–2579 ตามที่กระทรวงเกษตรและสหกรณ์ (กษ.) เสนอ โดยให้ กษ. ดำเนินการให้สอดคล้องกับมาตรา 72 (1) แห่งรัฐธรรมนูญแห่งราชอาณาจักรไทย และให้สำนักเลขาธิการคณะรัฐมนตรีส่งแผนแม่บทฯ ให้คณะกรรมการเตรียมการยุทธศาสตร์ชาติทราบเพื่อใช้เป็นข้อมูลประกอบการพิจารณาดำเนินการเกี่ยวกับการเตรียมการยุทธศาสตร์ในส่วนที่เกี่ยวข้องต่อไป

**แผนแม่บทการจัดรูปที่ดิน พ.ศ. 2560–2579** ประกอบด้วย 3 ยุทธศาสตร์ ดังนี้ **ยุทธศาสตร์**

**ที่ 1** ขยายพื้นที่จัดระบบชลประทานในไร่นา **ยุทธศาสตร์ที่ 2** รักษาพื้นที่เดิมที่มีการจัดระบบชลประทานในไร่นา และ**ยุทธศาสตร์ที่ 3** บูรณาการการมีส่วนร่วมจากทุกภาคส่วน เพื่อเพิ่มศักยภาพการผลิต

**6. เรื่อง แผนพัฒนากำลังคนรายจังหวัด พ.ศ. 2560–2564**

          คณะรัฐมนตรีมีมติรับทราบแผนพัฒนากำลังคนรายจังหวัด พ.ศ. 2560–2564 ตามที่กระทรว

แรงงาน (รง.) เสนอ และมอบหมายหน่วยงานที่เกี่ยวข้องในแผนพัฒนากำลังคนรายจังหวัดฯ ดำเนินการในส่วน

ที่เกี่ยวข้องต่อไป

**แผนพัฒนากำลังคนรายจังหวัดฯ** เป็นแผนงานระดับพื้นที่จังหวัด (Area based) ที่มุ่งเน้นการพัฒนากำลังคนและกำลังแรรงงานในพื้นที่ 76 จังหวัด มีเป้าหมายพัฒนากำลังคนใน 3 ภาค ได้แก่ ภาคการผลิต (อุตสาหกรรม) ภาคเกษตร และภาคบริการ โดยมีความสอดคล้องกับยุทธศาสตร์ชาติ 20 ปี ด้านการสร้างความสามารถในการแข่งขันและการพัฒนาและเสริมสร้างศักยภาพคน และแผนพัฒนาเศรษฐกิจและสังคมแห่งชาติ ฉบับที่ 12 ยุทธศาสตร์ที่ 1 การเสริมสร้างและพัฒนาศักยภาพทุนมนุษย์

**วัตถุประสงค์ของแผน ฯ** เพื่อให้การจัดทำแผนกำลังคนรายจังหวัด/อุตสาหกรรมบรรลุนโยบาย คณะกรรมการพัฒนาแรงงานและประสานงานการฝึกอาชีพแห่งชาติ (กพร.ปช.) ตามยุทธศาสตร์ด้านการจัดทำแผนพัฒนากำลังคนระยะที่ 3 (พ.ศ. 2557–2559) ทั้งในมิติของประเทศและจังหวัด โดยอาศัย กพร.ปจ. เป็นกลไกขับเคลื่อนการจัดทำ กำกับดูแล รวมถึงบูรณาการความร่วมมือกับหน่วยงานภาครัฐและเอกชนเพื่อให้แผนพัฒนากำลังคนของจังหวัดสามารถตอบสนองความต้องการของพื้นที่อย่างแท้จริง

**7. เรื่อง แผนยุทธศาสตร์อนามัยสิ่งแวดล้อมแห่งชาติ ฉบับที่ 3 พ.ศ. 2560 - 2564**

          คณะรัฐมนตรีมีมติเห็นชอบแผนยุทธศาสตร์อนามัยสิ่งแวดล้อมแห่งชาติ ฉบับที่ 3 พ.ศ. 2560 -2564 ตามที่กระทรวงสาธารณสุข (สธ.) เสนอ และให้หน่วยงานที่เกี่ยวข้องนำแผนยุทธศาสตร์ ฯ ไปสู่การปฏิบัติต่อไป

**สาระสำคัญของแผนยุทธศาสตร์ฯ** มีเป้าประสงค์หลักเพื่อให้ประชาชนได้รับการคุ้มครองสิทธิด้านสุขภาพและสิ่งแวดล้อม สามารถดำรงชีวิตได้อย่างมีสุขภาวะ และมีส่วนร่วมในการจัดการอนามัยสิ่งแวดล้อมได้อย่าง

มีประสิทธิภาพ โดยมี 4 ยุทธศาสตร์ ประกอบด้วย **ยุทธศาสตร์ที่ 1** ป้องกันและลดปัจจัยเสี่ยงด้านสิ่งแวดล้อม

ต่อสุขภาพ **ยุทธศาสตร์ที่ 2** สร้างความร่วมมือพหุภาคีและองค์กรปกครองส่วนท้องถิ่น (อปท.) ตามแนวทาง

ประชารัฐ **ยุทธศาสตร์ที่ 3** สร้างความเข้มแข็งระบบบริหารจัดการด้านอนามัยสิ่งแวดล้อม และ**ยุทธศาสตร์**

**ที่ 4** เสริมสร้างขีดความสามารถของประชาชน บุคลากรและภาคีเครือข่ายด้านอนามัยสิ่งแวดล้อมให้มีความรอบรู้ด้านสิ่งแวดล้อมที่ส่งผลต่อสุขภาพ

**8.** **เรื่อง ขอสนับสนุนงบกลางเพื่อดำเนินงานโครงการโคบาลบูรพา**

                    คณะรัฐมนตรีมีมติเห็นชอบแนวทางดำเนินงานโครงการโคบาลบูรพา และอนุมัติงบกลาง จำนวน 1,028.40 ล้านบาท ตามที่ กระทรวงเกษตรและสหกรณ์ (กษ.) เสนอ เพื่อให้กรมปศุสัตว์เป็นค่าใช้จ่ายในการดำเนินงานโครงการดังกล่าว

**สาระสำคัญของเรื่อง**

                    กษ. รายงานว่า สถานการณ์โคเนื้อมีปริมาณลดลง ผลผลิตไม่เพียงพอต่อความต้องการบริโภคของประชากรในประเทศ นักท่องเที่ยวต่างประเทศ และความต้องการของตลาดต่างประเทศ สาเหตุเกิดจากเกษตรกร

ที่เลี้ยงโคเนื้อต้นน้ำมีจำนวนลดลง เนื่องจากต้องใช้เงินลงทุนต่อฟาร์มสูง และระยะเวลาคืนทุนใช้เวลานาน

จึงไม่สามารถเพิ่มผลผลิตให้ทันกับความต้อง

                    กษ. จึงได้มอบหมายให้กรมปศุสัตว์จัดทำโครงการ “โคบาลบูรพา” โดยบูรณาการงานร่วมกับหน่วยงานที่เกี่ยวข้องและภาคเอกชนตามแนวทางประชารัฐ เพื่อช่วยเหลือฟื้นฟูเกษตรกรในพื้นที่ประสบภัยแล้งปรับเปลี่ยนพื้นที่ปลูกข้าวที่ไม่เหมาะสมมาเลี้ยงปศุสัตว์ โดยดำเนินการในลักษณะของธนาคารสินค้าเกษตรและส่งเสริมการเกษตรแบบแปลงใหญ่ ทั้งนี้ จะเป็นการเพิ่มประสิทธิภาพการผลิตปศุสัตว์ของจังหวัดสระแก้วให้เป็นเมืองแห่งปศุสัตว์ “โคบาลบูรพา” เนื่องจากมีทำเลที่ตั้งและลักษณะพื้นที่เหมาะสม เป็นเขตเศรษฐกิจพิเศษชายแดนเชื่อมต่อกับประเทศกัมพูชาและเวียดนาม มีศักยภาพในการพัฒนาอุตสาหกรรมโคเนื้ออย่างครบวงจร ซึ่งจะสามารถเพิ่มผลผลิตให้เพียงพอต่อความต้องการบริโภคของประชาชนและนักท่องเที่ยวในพื้นที่ภาคตะวันออก และสร้างโอกาสในการผลิตเนื้อโคส่งออกตลาดอาเซียนในอนาคต

**โครงการโคบาลบูรพา** มีวัตุประสงค์เพื่อช่วยเหลือฟื้นฟูเกษตรกรในพื้นที่ประสบภัยแล้ง และส่งเสริมอาชีพให้เกษตรกรในพื้นที่ ส.ป.ก. ที่ยึดคืนตามคำสั่งหัวหน้าคณะรักษาความสงบแห่งชาติที่ 36/2559 ลงวันที่ 5 กรกฎาคม 2559  รวมทั้งเพื่อปรับเปลี่ยนพื้นที่ปลูกข้าวที่ไม่เหมาะสมไปเลี้ยงปศุสัตว์ สร้างรายได้ที่มั่นคงให้เกษตรกรอย่างยั่งยืน ตลอดจนเพื่อส่งเสริมและพัฒนาอุตสาหกรรมโคเนื้อครบวงจรในพื้นที่ภาคตะวันออก

**พื้นที่เป้าหมาย**

                   1. พื้นที่ประกาศเขตให้ความช่วยเหลือผู้ประสบภัยพิบัติกรณีฉุกเฉิน (ภัยแล้ง) จังหวัดสระแก้ว

ปี 2559/60 ใน 3 อำเภอ ได้แก่ อำเภออรัญประเทศ อำเภอโคกสูง และอำเภอวัฒนานคร เนื้อที่ 100,477 ไร่ เกษตรกร 6,106 ราย

                   2. พื้นที่ ส.ป.ก. ที่ยึดคืนตามคำสั่งหัวหน้าคณะรักษาความสงบแห่งชาติ จังหวัดสระแก้ว ใน 3

อำเภอ ได้แก่ อำเภออรัญประเทศ อำเภอโคกสูง และอำเภอวัฒนานคร จำนวน 9 แปลง เนื้อที่ 3,346 ไร่

เกษตรกร 271 ราย

**การดำเนินงาน** แบ่งออกเป็น 5 กิจกรรม ดังนี้   1) ส่งเสริมการเลี้ยงแม่โคเนื้อผลิตลูก  2) ส่งเสริมอาชีพเลี้ยงแพะ  3) ส่งเสริมการปลูกพืชอาหารสัตว์  และ 4) การจัดตั้งโรงฆ่าสัตว์มาตรฐาน GMP

**ระยะเวลาดำเนินโครงการ** 6 ปี (พ.ศ. 2560-2565)

**9. เรื่อง การจัดซื้อยาที่ผลิตในประเทศ**

คณะรัฐมนตรีมีมติเห็นชอบแนวทางการจัดซื้อยาที่ผลิตในประเทศ ตามที่รองนายกรัฐมนตรี

(นายวิษณุ เครืองาม) เสนอ ดังนี้

1. กำหนดให้การที่หน่วยงานของรัฐที่เกี่ยวข้องต้องจัดซื้อยาเวชภัณฑ์ และวัสดุอุปกรณ์ทางการแพทย์ที่ผลิตได้เองในประเทศและผ่านการรับรองคุณภาพมาตรฐานจากหน่วยงานของรัฐที่เกี่ยวข้องแล้ว เป็นนโยบายการจัดหาในภาครัฐ (Government Procurement)ที่สำคัญตามยุทธศาสตร์การเสริมสร้างศักยภาพทางเศรษฐกิจและส่งเสริมการแข่งขันทางการค้าและยุทธศาสตร์การพัฒนาคุณภาพชีวิต ตามนัยข้อสั่งการนายกรัฐมนตรีเมื่อวันที่ 9 พฤษภาคม 2560 โดยใช้กับยา เวชภัณฑ์ และวัสดุอุปกรณ์ทางการแพทย์ เช่น รถพยาบาล อาหารทางการแพทย์ที่อยู่ในบัญชีนวัตกรรมไทยด้านการแพทย์และรัฐได้ให้สิทธิพิเศษแก่ผลิตภัณฑ์และบริการนวัตกรรมดังกล่าวตามที่ สวทช. ได้ตรวจสอบคุณสมบัติ และสำนักงบประมาณ (สงป.) ได้ประกาศขึ้นบัญชีวัตกรรมไทยแล้ว ทั้งนี้

ตามมติคณะรัฐมนตรีวันที่ 3 พฤศจิกายน 2558

2. ให้หน่วยงานของรัฐที่เกี่ยวข้องพิจารณาดำเนินการตามข้อ 1 โดยวิธีกรณีพิเศษได้อย่างน้อย

ร้อยละ 30 ของปริมาณความจำเป็นที่ต้องการใช้ตั้งแต่บัดนี้เป็นต้นไป

3. เมื่อพระราชบัญญัติการจัดซื้อจัดจ้างและบริหารพัสดุภาครัฐ พ.ศ. 2560 มีผลบังคับใช้แล้ว

(23 สิงหาคม 2560) โดยที่กฎหมายดังกล่าวไม่ได้ระบุถึงการจัดซื้อโดยวิธีกรณีพิเศษอีกต่อไป แต่มีการจัดซื้อโดยวิธีเฉพาะเจาะจง ซึ่งจะใช้กับเรื่องใดให้เป็นไปตามที่กฎกระทรวงกำหนด จึงให้ กค. ดำเนินการออกกฎกระทรวงกำหนดให้ยาเวชภัณฑ์ และวัสดุอุปกรณ์ทางการแพทย์ตามข้อ 1 เป็นพัสดุที่รัฐต้องการส่งเสริมหรือสนับสนุน เพื่อให้หน่วยงานของรัฐสามารถจัดซื้อโดยวิธีเฉพาะเจาจงได้อย่างน้อยร้อยละ 30 ตามข้อ 2 ในระหว่างนี้ให้ กค. เตรียมการออกกฎกระทรวงเพื่อจะสามารถรับช่วงไปดำเนินการได้อย่างต่อเนื่องกับการมีผลใช้บังคับของพระราชบัญญัติ

ฉบับใหม่

4. ให้กระทรวงสาธารณสุข (สธ.) และกระทรวงการคลัง (กค.) ร่วมกันพิจารณาความเหมาะสมในการนำมาตรการดังกล่าวไปใช้กับการจัดซื้อยาตามบัญชียาหลักแห่งชาติที่ผลิตในประเทศและให้ สธ. กค. และ สงป. อำนวยความสะดวกและกำกับดูแลให้การดำเนินการตามนโยบายนี้เป็นไปด้วยความเรียบร้อย โปร่งใส หากมีปัญหาหรือการละเว้นไม่ดำเนินการในเรื่องใด ให้รายงานนายกรัฐมนตรีเพื่อพิจารณาสั่งการ

ทั้งนี้ นายกรัฐมนตรีมีข้อสั่งการให้หน่วยงานที่เกี่ยวข้องเร่งจัดซื้อยา เวชภัณฑ์ และอุปกรณ์ทางการแพทย์ที่อยู่ในบัญชีนวัตกรรมที่ผ่านการรับรองมาตรฐานแล้ว และห้ามชื้อผ่านทางผู้แทนจำหน่ายอย่างเด็ดขาด อีกทั้ง ในการจัดซื้อยา เวชภัณฑ์ และอุปกรณ์ทางการแพทย์ดังกล่าวให้หน่วยงานที่เกี่ยวข้องแยกวงเงินงบประมาณเพื่อการนี้ให้ชัดเจน โดยให้ สงป. กำกับดูแลให้ถูกต้องต่อไป

**10. เรื่อง ขออนุมัติให้ดำเนินโครงการทางพิเศษสายพระราม 3–ดาวคะนอง–วงแหวนรอบนอกกรุงเทพมหานครด้านตะวันตก ของการทางพิเศษแห่งประเทศไทย**

                   คณะรัฐมนตรีมีมติอนุมัติตามที่กระทรวงคมนาคม (คค.) เสนอ ดังนี้

                   1. อนุมัติให้การทางพิเศษแห่งประเทศไทย (กทพ.) ดำเนินโครงการทางพิเศษสายพระราม 3– ดาวคะนอง–วงแหวนรอบนอกกรุงเทพมหานครด้านตะวันตก

                   2. อนุมัติหลักการร่างพระราชกฤษฎีกากำหนดเขตที่ดินในบริเวณที่ที่จะเวนคืนในท้องที่เขตราษฎร์บูรณะ กรุงเทพมหานคร พ.ศ. .... ตามโครงการทางพิเศษสายพระราม 3–ดาวคะนอง–วงแหวนรอบนอกกรุงเทพมหานครด้านตะวันตกและให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไป

ทั้งนี้ ให้ คค. โดย กทพ. ปฏิบัติตามมติคณะกรรมการสิ่งแวดล้อมแห่งชาติเมื่อวันที่ 27 พฤษภาคม 2559 อย่างเคร่งครัด สำหรับในส่วนของโครงการในช่วง กม. 13+000 ถึง กม. 11+200 ระยะทางประมาณ 1.8 กิโลเมตร ซึ่งเชื่อมต่อกับโครงการทางยกระดับบนทางหลวงหมายเลข 35 (ธนบุรี-ปากท่อ) นั้น ให้ กทพ. ประสานกับกรมทางหลวง เพื่อเร่งรัดดำเนินการในส่วนที่เกี่ยวข้องกับรายงานการวิเคราะห์ผลกระทบสิ่งแวดล้อมของโครงการฯ ในช่วงดังกล่าวให้แล้วเสร็จโดยเร็วตามขั้นตอนของกฎหมาย ระเบียบ และมติคณะรัฐมนตรีที่เกี่ยวข้อง ก่อนดำเนินการก่อสร้างโครงการ ตามความเห็นคณะกรรมการพัฒนาการเศรษฐกิจและสังคมแห่งชาติ

                   3. ให้ คค. และ กทพ. รับความเห็นของกระทรวงการคลัง คณะกรรมการพัฒนาการเศรษฐกิจและสังคมแห่งชาติ และสำนักงบประมาณไปประกอบการพิจารณาดำเนินการในส่วนที่เกี่ยวข้องต่อไปด้วย

                   4. ให้ กทพ. เร่งรัดการดำเนินโครงการฯ และประสานงานกับกระทรวงการคลังอย่างใกล้ชิด เพื่อให้การระดมทุนผ่านกองทุนรวม TFF และแผนดำเนินการก่อสร้างโครงการสอดคล้องกัน และเพื่อให้ทั้งสองส่วนสามารถดำเนินการควบคู่กันไปอย่างมีประสิทธิภาพตามระยะเวลาที่กำหนดไว้ รวมทั้งอนุมัติในหลักการให้ กทพ. สามารถกู้เงินระยะสั้น (Bridge Financing) เพื่อชำระค่าก่อสร้างไปก่อนในกรณีที่กองทุนรวม TFF ไม่สามารถจัดตั้งได้ทัน

ตามแผนการก่อสร้างโครงการฯ แล้วนำเงินจากการจัดตั้งกองทุนรวม TFF มาชำระคืนเงินกู้ระยะสั้น

โดยให้กระทรวงการคลังร่วมกับ กทพ. เป็นผู้พิจารณาแหล่งเงินกู้ วิธีการกู้เงิน เงื่อนไข และรายละเอียดต่าง ๆ

ของการกู้เงินที่เหมาะสม ตลอดจนเป็นผู้ค้ำประกันเงินกู้ดังกล่าวไปก่อน

                   5. ให้กระทรวงการคลังหารือร่วมกับ กทพ. เพื่อพิจารณามาตรการหรือแนวทางในการลดผลกระทบจากการระดมทุนผ่านกองทุนรวม TFF ให้ได้ข้อยุติโดยเร็ว โดยนำความเห็นของ กทพ ไปประกอบพิจารณาต่อไป

                   6. ให้ คค. และ กทพ. เร่งเตรียมการในส่วนของโครงการทางด่วนขั้นที่ 3 สายเหนือตอน N2 และ

E-W Corridor ด้านตะวันออกให้แล้วเสร็จโดยเร็วตามแนวทางของมติคณะรัฐมนตรีเมื่อวันที่ 30 พฤษภาคม 2560

**สาระสำคัญของเรื่อง**

                   คค. รายงานว่า ปัจจุบันเส้นทางหลักในการเดินทางจากกรุงเทพมหานครสู่ภาคใต้จะใช้ทางพิเศษ

เฉลิมมหานคร ข้ามแม่น้ำเจ้าพระยาโดยสะพานพระราม 9 ไปบรรจบถนนพระรามที่ 2 บริเวณดาวคะนอง และ

ใช้ถนนพระรามที่ 2 เดินทางไปสู่ภาคใต้ ซึ่งเส้นทางดังกล่าวมีปริมาณจราจรที่หนาแน่นและติดขัดมาก อีกทั้งสะพานพระราม 9 ได้มีการเปิดให้บริการมาเป็นระยะเวลานาน (เกือบ 30 ปี) ซึ่งในอนาคตจะต้องปิดซ่อมบำรุงใหญ่

ดังนั้น กทพ. จึงมีแนวคิดในการพัฒนาโครงการทางพิเศษสายพระราม 3–ดาวคะนอง–วงแหวนรอบนอกกรุงเทพมหานคร ด้านตะวันตก เพื่อเชื่อมโยงโครงข่ายทางพิเศษในเขตเมืองไปยังโครงข่ายถนนหลักในการเดินทาง

สู้ภาคใต้โดยตรง เพื่ออำนวยความสะดวกรวดเร็วในการเดินทางและขนส่งสินค้า และสนับสนุนระบบโลจิสติกส์ของประเทศ รวมทั้ง เพื่อใช้เป็นเส้นทางในการเดินทางและการขนส่งสินค้าในกรณีเกิดเหตุการณ์ภัยธรรมชาติและ

เหตุฉุกเฉิน

|  |
| --- |
| **ต่างประเทศ** |

**11. เรื่อง การจัดทำและลงนามร่างบันทึกความเข้าใจว่าด้วยความร่วมมือด้านกีฬาระหว่างไทยกับภูฏาน**

คณะรัฐมนตรีมีมติเห็นชอบและอนุมัติตามที่กระทรวงการท่องเที่ยวและกีฬา (กก.) เสนอ ดังนี้

1) เห็นชอบในการจัดทำร่างบันทึกความเข้าใจว่าด้วยความร่วมมือด้านกีฬาระหว่างไทยกับภูฏาน ทั้งนี้ หากก่อนลงนามมีความจำเป็นต้องปรับปรุงแก้ไขร่างบันทึกความเข้าใจฯ ในส่วนที่ไม่ใช่สาระสำคัญให้ กก. พิจารณาดำเนินการได้ โดยไม่ต้องเสนอคณะรัฐมนตรีพิจารณาอีกครั้ง

2) อนุมัติให้รัฐมนตรีว่าการกระทรวงการท่องเที่ยวและกีฬาหรือผู้ที่ได้รับมอบหมายเป็นผู้ลงนาม

ในร่างบันทึกความเข้าใจดังกล่าว

**สาระสำคัญของร่างบันทึกความเข้าใจฯ** จะเกี่ยวกับการสนับสนุนและส่งเสริมความร่วมมือทางเทคนิคด้านการกีฬา [เช่น การสนับสนุนและส่งเสริมการแลกเปลี่ยนและส่งเสริมการแลกเปลี่ยนโครงการ ประสบการณ์ ทักษะ เทคนิค ข้อมูล และความรู้ระหว่างกัน (เช่น การฝึกอบรมและการแข่งขันของนักกีฬาเยาวชน ความร่วมมือในสาขาการวิจัยและการพัฒนาการกีฬา เป็นต้น)] ตามความจำเป็น [ซึ่งก่อนการสนับสนุนในเรื่องดังกล่าวนั้น จะมีการพิจารณาร่วมกันถึงความเป็นไปได้ที่จะสนับสนุนและส่งเสริม โดยพิจารณาจากประสบการณ์ด้านกีฬาชนิดนั้น ๆ ทรัพยากรที่มีอยู่ (เช่น บุคลากร อุปกรณ์กีฬา เป็นต้น)]

ทั้งนี้ ร่างบันทึกความเข้าใจฯ มีผลบังคับใช้ในวันที่ลงนาม และจะมีผลใช้บังคับเป็นเวลา 4 ปี และจะได้รับการต่ออายุโดยอัตโนมัติเป็นระยะเวลาต่อเนื่องกันไปตามที่ทั้งสองฝ่ายกำหนด เว้นแต่ฝ่ายใดฝ่ายหนึ่งจะยกเลิกสัญญาโดยดำเนินการเป็นลายลักษณ์อักษรอย่างน้อย 6 เดือน ก่อนสิ้นอายุ

|  |
| --- |
| **แต่งตั้ง** |

**12. เรื่อง การแต่งตั้งโฆษกและรองโฆษกกระทรวงเกษตรและสหกรณ์**

คณะรัฐมนตรีมีมติรับทราบการแต่งตั้งโฆษกและรองโฆษกกระทรวงเกษตรและสหกรณ์ตามที่กระทรวงเกษตรและสหกรณ์ (กษ.) เสนอ ดังนี้

1. **เปลี่ยนแปลงโฆษก กษ.** จาก**เดิม** นายสุรพล จารุพงศ์ ผู้ตรวจราชการ กษ. **เป็น**

นายปริญญา เพ็งสมบัติ ผู้ตรวจราชการ กษ.

1. **เปลี่ยนแปลงรองโฆษก กษ.** จาก**เดิม** นายรัตนะ สวามีชัย ผู้ช่วยปลัด กษ. **เป็น**

นายระพีภัทร์ จันทรศรีวงศ์ ผู้ช่วยปลัด กษ. และนายรัตนะ สวามีชัย ผู้ช่วยปลัด กษ.

**13. เรื่อง การเปิดสถานกงสุลกิตติมศักดิ์และแต่งตั้งกงสุลกิตติมศักดิ์สาธารณรัฐฟินแลนด์ ณ เมืองพัทยา จังหวัดชลบุรี (กระทรวงการต่างประเทศ)**

คณะรัฐมนตรีมีมติอนุมัติ กรณีรัฐบาลสาธารณรัฐฟินแลนด์เสนอขอเปิดสถานกงสุลกิตติมศักดิ์สาธารณรัฐฟินแลนด์ ณ เมืองพัทยา จังหวัดชลบุรี โดยมีเขตกงสุลครอบคลุมจังหวัดชลบุรี จันทบุรี ระยอง และตราด และแต่งตั้ง นายตัวโม เราตะกิวิ (Mr. Tuomo Rautakivi) ให้ดำรงตำแหน่ง กงสุลกิตติมศักดิ์ สาธารณ

รัฐฟินแลนด์ ณ เมืองพัทยา จังหวัดชลบุรี ตามที่กระทรวงการต่างประเทศเสนอ

**14. เรื่อง การแต่งตั้งกรรมการผู้ทรงคุณวุฒิคณะกรรมการส่งเสริมกิจการฮัจย์แห่งประเทศไทย**

คณะรัฐมนตรีมีมติอนุมัติตามที่กระทรวงมหาดไทยเสนอแต่งตั้งกรรมการผู้ทรงคุณวุฒิในคณะกรรมการส่งเสริมกิจการฮัจย์แห่งประเทศไทย ตามพระราชบัญญัติส่งเสริมกิจการฮัจย์ พ.ศ. 2524 แก้ไขเพิ่มเติมโดยพระราชบัญญัติส่งสเริมกิจการฮัจย์ (ฉบับที่ 3) พ.ศ. 2559  จำนวน 4 คน ดังนี้ 1. นายนิพนธ์ นราพิทักษ์กุล  2. นายอรุณ บุญชม 3. นายปริญญา ประหยัดทรัพย์  และ 4. นายวิรุฬห์ พรพัฒน์กุล

                    ทั้งนี้ ตั้งแต่วันที่ 6 มิถุนายน 2560 เป็นต้นไป

**15.** **เรื่อง การแต่งตั้งกรรมการผู้ทรงคุณวุฒิในคณะกรรมการคดีพิเศษ แทนตำแหน่งที่ว่าง**

                    คณะรัฐมนตรีมีมติอนุมัติตามที่กระทรวงยุติธรรมเสนอ แต่งตั้ง นายรวี ประจวบเหมาะ ดำรงตำแหน่งกรรมการผู้ทรงคุณวุฒิด้านความมั่งคงประเทศในคณะกรรมการคดีพิเศษ แทนตำแหน่งที่ว่าง

ทั้งนี้ ตั้งแต่วันที่   6 มิถุนายน 2560 เป็นต้นไป

………………………………………………..